Kappies vir Mooihawens | News24
Kappies vir Mooihawens
Foto: Tania Sandberg Die ATKV-Natalia strandoord het besoekers om kappies te brei en het die kappies aan die inwoners van Mooihawens geskenk. BO: Die hardwerkende besoekers met die kappies wat hul gebrei het.
DIE ATKV-Natalia strandoord is 'n gewilde vakansie-oord sowel as 'n tweede blyplek vir pensionarisse wat vlug van die koue van die Vrystaat en Gauteng en hul karavaan-staanplek bespreek vir die wintermaande.
"Ons winter besoekers kom gewoonlik in Mei en spandeer 'n paar weke in die park. Ons wou graag iets vir hulle doen wat hul sal geniet en vermaak en toe dink ons aan 'n projek om kappies te brei vir die mensies in Mooihawens," sê ATKV oordbestuurder, Elza-Lee Pretorius.
ATKV het die wol voorsien en die kampeerders het nie op hulle laat wag nie. Die 18 vroue "en 'n paar mans" het 93 kappies in net twee weke gebrei. Hul het 31 kappies aan Kansa en die ander kappies aan die inwoners van Mooihawens op Woensdag oorhandig.
Mooihawens tehuis se Heilie van der Merwe het gesê hul is baie dankbaar vir die skenking en daar was 'n gewoel tussen die inwoners om die regte groote en kleur kappie te kry.
Mevrou Van der Merwe sê die gebou is in die laat sestiger, vroeë sewentigjare gebou en hul het sowat 300 inwoners.
"Ons het groot planne vir die toekoms en gaan 'n totale nuwe manier van versorging aangaan. Ons personeel en bestuur het gesit en dink dit is mos nou die nuwe generasie van 'Baby Boomers' en hoe ons versorg sal wil word as ons eendag oud is en besluit dat inwoners nou in hul eie woonstel kan bly tot die einde met ondersteunde sorg aangebied in hul woonstelle. Vantevore moes hul na 'n versorgingsaal, genaamd Huis Lena skuif, Van nou af werk ons in die inwoners se huis en hul kan sê wat hul verkies," sê sy.